3ωρο πρόγραμμα ενδοσχολικής αυτομόρφωσης

για τη Μέρα του Εκπαιδευτικού, 3 του Σεπτέμβρη 2020

στα Δημοτικά Σχολεία στην Κύπρο

Φόρουμ συζητήσεων και Αντεστραμμένη τάξη

Από την ανάγκη στην ευκαιρία:

εποικοδομητική εξαποστάσεως σχολική εκπαίδευση

Αξιοποιώντας τις ΤΠΕ για σύγχρονη και ασύγχρονη εκπαίδευση στο Δημοτικό


Θανάσης Χατζηλάκος

Αλέξανδρος Κοφτερός – Φωτεινή Αγγελακοπούλου

Ανοικτό Πανεπιστήμιο Κύπρου

για το Παιδαγωγικό Ινστιτούτο Κύπρου

Τ9 Κλείσιμο - Αναστοχασμός

[Βιντεοδιάλεξη](https://video.ouc.ac.cy/Panopto/Pages/Viewer.aspx?id=44c32fdc-9466-4be9-9ed8-ac2800aeba00)

## Τίτλος

«εποικοδομητική εξαποστάσεως σχολική εκπαίδευση»

Ολοκληρώνουμε το 3ωρο πρόγραμμα ενδοσχολικής αυτομόρφωσης

για τη Μέρα του Εκπαιδευτικού 2020 στα Δημοτικά Σχολεία στην Κύπρο.

Αν ξεκινήσατε στις 8, τώρα πρέπει να είναι 10.50’

Αλλά ότι ώρα και αν είναι, αν φτάσατε ως εδώ, έχουμε ακόμη 10’ ☺

## Τοποθέτηση στο πρόγραμμα και το χρόνο

Φτάσαμε στο ένατο και τελευταίο μέρος του αυτομορφωτικού προγράμματος.

Ας δούμε τα κύρια σημεία του:

## Κύρια σημεία της παρουσίασης

Παρουσιάσαμε μια ολοκληρωμένη μεθοδολογία για τη σχολική εξαποστάσεως εκπαίδευση.

Ξεκινήσαμε αναγνωρίζοντας ένα μεγάλο πρόβλημα: ότι η πανδημία χτυπάει σε δυο βασικά της εκπαίδευσης: το θέμα του χρόνου και το θέμα της ποιότητας. (Χτυπάει και σε άλλα, όπως το πολύ βασικό ζήτημα του εξισωτικού χαρακτήρα του σχολείου, αλλά και αυτό είναι ζήτημα που δεν το θίξαμε σήμερα.)

Αναγνωρίσαμε επίσης ότι πιθανότατα φέτος θα χρειαστεί κάποιου είδους εξαποστάσεως εκπαίδευση συμπληρωματικά: σε κάποια διαστήματα, για κάποιους μαθητές, για κάποια σχολεία, για κάποιους εκπαιδευτικούς, πάντως πρέπει να προετοιμαζόμαστε.

Για το θέμα του χρόνου προτείναμε μια εντελώς διαφορετική δομή της εκπαιδευτικής διαδικασίας στην οποία η μονάδα είναι ο «Κύκλος Μαθήματος». Στο κέντρο του Κύκλου είναι μια 45λεπτη σύγχρονη εξαποστάσεως διδασκαλία που πλαισιώνεται από μελέτη και ασκήσεις του μαθητή, ατομικά και σε μικρές ομάδες, τις δύο προηγούμενες και τις δύο επόμενες μέρες της διδασκαλίας, ώστε συνολικά σε κάθε Κύκλο Μαθήματος ο μαθητής εργάζεται για 3 περίπου ώρες και ο δάσκαλος για 4. Αυτό το μοντέλο όπου ο μαθητής αρχίζει τη μελέτη ενός θέματος πριν την κλασική ΄διδασκαλία΄, ονομάζεται «αντεστραμμένη τάξη» και τεχνολογικά στηρίζεται σε μια άλλη εξαποστάσεως τεχνολογία, ασύγχρονη αλλά με δυνατότητα παρεμβολής του δασκάλου στο ρυθμό της, το φόρουμ συζητήσεων.

Βάζοντας 5 τέτοιους κύκλους μαθημάτων εβδομαδιαίως, με τρόπο μάλιστα που η μέρα του μαθητή να ξεκινά και να τελειώνει με σύγχρονες συναντήσεις της τάξης με το δάσκαλο (45’ το πρωί και 15’ το μεσημέρι), παρουσιάσαμε μια ολοκληρωμένη πρόταση που θα μπορούσε, υπό όρους αλλά ρεαλιστικούς, να λειτουργήσει όχι μόνο αμυντικά, δηλαδή «τί να κάνουμε, αφού δεν έχουμε το κανονικό σχολείο, ας έχουμε κάτι», αλλά και εποικοδομητικά, δηλαδή καλλιεργώντας τη νέα πειθαρχία που απαιτεί από μαθητές και δασκάλα η εξαποστάσεως εκπαίδευση και κυρίως τις σχετικές μεταγνωστικές δεξιότητες: μαθαίνω να μελετώ μόνος μου, μαθαίνω να συνεργάζομαι, να αυτοαξιολογούμαι, να κρίνομαι από το μαθησιακό αποτέλεσμα και όχι από το χρόνο που είχα μεταφέρει το σώμα μου στην αίθουσα. Αυτό ονομάσαμε εποικοδομητική εξαποστάσεως σχολική εκπαίδευση, που καθόλου δεν αποκλείεται να αφήσει μόνιμα τα ίχνη της, ακόμη και μετά τη λήξη της πανδημίας -σε δύο χρόνια κατά το αισιόδοξο σενάριο του ΠΟΥ…

Είδαμε συγκεκριμένα παραδείγματα από το αναλυτικό πρόγραμμα της έκτης δημοτικού. Συζητήσαμε δυσκολίες και εμπόδια. Και αφήσαμε πολλά θέματα που δεν θίξαμε καν, θέματα διδακτικά, εκπαιδευτικά, κοινωνικά, και πρακτικά. Ελπίζουμε να φεύγετε με περισσότερες ερωτήσεις από όσες είχατε ερχόμενοι. Ελπίζουμε να έχετε μικρότερη βεβαιότητα για όσες απαντήσεις νομίζατε ότι είχατε. Περισσότερες ερωτήσεις αλλά και βαθύτερες, από αυτές που μας μένουν όταν μελετάμε ένα ζήτημα. Μικρότερη βεβαιότητα που προκύπτει από τη γνώση της πολυπλοκότητας και της δυσκολίας του προβλήματος.

## Δραστηριότητα Δ9-1: Αναστοχασμός

Κλείνοντας θέλουμε να σας παρακαλέσουμε να μας μιλήσετε και να μας γράψετε. Πρώτα απόλα σκεφτείτε:

* Τί επιλέξατε να μάθετε από το σημερινό πρόγραμμα;
* Σκεφτήκατε κάτι καινούργιο για σας; Είδατε καινούργιους τρόπους αντιμετώπισης θεμάτων;
* Άξιζε τον κόπο και το χρόνο σας; Αν ξέρατε τί θα γίνει, θα ερχόσασταν ή θα επιλέγατε κάτι άλλο;

## Δραστηριότητα Δ9-2: Στείλτε μας τα σχόλιά σας!

Και στείλτε μας τα σχόλιά σας, κυρίως τα κριτικά (όχι πως μας χαλάει να ακούσουμε και κάτι καλό, αν βέβαια είναι ειλικρινές ☺):

* Πώς σας φάνηκε η μεθοδολογία μας; Τί πρέπει να αλλάξουμε;
* Το περιεχόμενο ήταν κατάλληλο; Τί άλλο ή διαφορετικό χρειαζόταν;
* Οι δραστηριότητες πέτυχαν;

Ευχαριστούμε πολύ

Καλό μεσημέρι!

Στη διάθεσή σας

* Θανάσης Χατζηλάκος [Thanasis.Hadzilacos@ouc.ac.cy](mailto:Thanasis.Hadzilacos@ouc.ac.cy)
* Αλέξανδρος Κοφτερός [alexandros.kofteros@mathisis.org](mailto:alexandros.kofteros@mathisis.org)
* Φωτεινή Αγγελακοπούλου [faggel71@gmail.com](mailto:faggel71@gmail.com)