3ωρο πρόγραμμα ενδοσχολικής αυτομόρφωσης

για τη Μέρα του Εκπαιδευτικού, 3 του Σεπτέμβρη 2020

στα Δημοτικά Σχολεία στην Κύπρο

Φόρουμ συζητήσεων και Αντεστραμμένη τάξη

Από την ανάγκη στην ευκαιρία:

εποικοδομητική εξαποστάσεως σχολική εκπαίδευση

Αξιοποιώντας τις ΤΠΕ για σύγχρονη και ασύγχρονη εκπαίδευση στο Δημοτικό


Θανάσης Χατζηλάκος

Αλέξανδρος Κοφτερός – Φωτεινή Αγγελακοπούλου

Ανοικτό Πανεπιστήμιο Κύπρου

για το Παιδαγωγικό Ινστιτούτο Κύπρου

[Τ3 – Εισαγωγή στο πρόβλημα](https://video.ouc.ac.cy/Panopto/Pages/Viewer.aspx?id=71a7808b-7ba0-4c7a-91a2-ac27008c5096)

[Βιντεοδιάλεξη](https://video.ouc.ac.cy/Panopto/Pages/Viewer.aspx?id=71a7808b-7ba0-4c7a-91a2-ac27008c5096)

## Τίτλος

Συνεχίζουμε το 3ωρο πρόγραμμα ενδοσχολικής αυτομόρφωσης «εποικοδομητική εξαποστάσεως σχολική εκπαίδευση»

για τη Μέρα του Εκπαιδευτικού 2020 στα Δημοτικά Σχολεία στην Κύπρο.

## Τοποθέτηση στο πρόγραμμα και το χρόνο

Μπαίνουμε στο τρίτο από τα 9 τμήματα του προγράμματος όπου θα προσδιορίζουμε το εκπαιδευτικό πρόβλημα που έχουμε να διαχειριστούμε.

Αν ξεκινήσατε στις 8, τώρα πρέπει να είναι 8.25

## 

## Από το Emergency Remote Teaching στην Εξαποστάσεως Σχολική Εκπαίδευση

Είμαστε, λέει, σε έκτακτη κατάσταση.

Είμαστε, πράγματι, σε έκτακτη κατάσταση, ή μήπως είμαστε σε μια νέα κατάσταση;

Δεν θα το συζητήσουμε εδώ, αλλά το επιμορφωτικό αυτό πρόγραμμα (ή αυτομορφωτικό, αν προτιμάτε) στηρίχτηκε στο εξής:

Πράγματι, την προηγούμενη χρονιά βρεθήκαμε απροειδοποίητα σε μια έκτακτη κατάσταση. Ανταποκριθήκαμε, συνολικά, καλά έως πολύ καλά, αν θεωρήσουμε ότι αυτό που κάναμε ήταν “Emergency Remote Teaching” -εξαποστάσεως διδασκαλία εκτάκτου ανάγκης.

Φέτος όμως τα πράγματα θα είναι αλλιώς. Έχουμε προειδοποίηση, οφείλουμε και μπορούμε να προετοιμαστούμε. Κατά πάσα πιθανότητα δεν θα έχουμε την ίδια κατάσταση, δεν θα αναγκαστούν να λειτουργήσουν όλα τα σχολεία πλήρως εξαποστάσεως την επόμενη σχολική χρονιά. Αλλά επίσης κατά πάσα πιθανότητα θα κλείσουν μερικά σχολεία, για κάποια διαστήματα, και θα χρειαστεί να λειτουργήσουν και εξαποστάσεως μέσα στην επόμενη σχολική χρονιά, και σχεδόν βέβαιο είναι ότι θα υπάρξουν μαθητές που για διάφορους λόγους θα απουσιάσουν περισσότερο απότι συνήθως. Πρέπει λοιπόν να προετοιμαστούμε χωρίς να ξέρουμε για τι ακριβώς.

## Αμυντική και εποικοδομητική τοποθέτηση

Η προετοιμασία μπορεί να είναι αμυντική, ξεκινώντας από τη θέση ότι το κλασικό σχολείο είναι, λέει, ο ιδανικός τρόπος εκπαίδευσης και αν αναγκαστούμε να κάνουμε κάτι άλλο θα το κάνουμε όσο γίνεται όμοιο με το κλασικό. Αμυντική τοποθέτηση είναι να προσομοιώνουμε online την κλασική μας διδακτική στρατηγική. Έκανα παράδοση στην τάξη μιλώντας σε όλους τους μαθητές μου ταυτόχρονα; Θα το κάνω και τώρα, μιλώντας τους από τον υπολογιστή μου -και η όλη συζήτηση θα είναι για το αν οι μαθητές θα έχουν ανοιχτή ή κλειστή την κάμερα και για το αν θα χρησιμοποιήσω το Teams ή κάτι άλλο.

Όμως, μερικές από τις μεθόδους διδασκαλίας μας χάνουν μεγάλο μέρος της αποτελεσματικότητάς τους όταν δεν είμαστε φυσικά μαζί με τους μαθητές μας. Μια από αυτές είναι η κλασική ‘παράδοση ύλης’, η διάλεξη. Το σημερινό πρόγραμμα έχει ως στόχο να δώσει αφορμή να σκεφτούμε και να βρούμε λύσεις στο πρόβλημα αυτό: με τί θα αντικαταστήσω, σε ποιο βαθμό και με ποιόν τρόπο, την κλασική μου διδασκαλία στο κομμάτι «παράδοση νέας ύλης».

Επιπλέον, όσο αφορά τη σύγχρονη online διδασκαλία, τις ώρες που είμαστε μαζί με όλους τους μαθητές μας, αυτό που διεθνώς ονομάζεται contact hours, (αυτό που μετρούν οι ανόητοι όταν λεν πόσες λίγες ώρες δουλεύουμε), είναι πολύ-πολύ λιγότερες: στην τάξη του σχολείου είμαστε με τους μαθητές μας περί τις 30 ώρες τη βδομάδα. Online είναι πολύ δύσκολο να έχουμε πάνω από πέντε, 60’ συνολικά κάθε μέρα.

Η κλασική παράδοση-διάλεξη αυτό που ειρωνικά λέμε ένας μιλάει και είκοσι κοιμούνται είναι μια μέθοδος που μοιάζει να κάνει καλή χρήση του χρόνου αλλά μαθησιακά δεν είναι ιδιαίτερα αποτελεσματική (efficient but ineffective). Eίναι συχνά γνωστή με το όνομα «κάλυψη της ύλης» και κρύβεται στη σκιά του αναλυτικού προγράμματος.

Στην εξαποστάσεως σχολική εκπαίδευση η κάλυψη της ύλης με τον κλασικό τρόπο είναι αδύνατη.

(Αν έχω 10 πράγματα να πω και έχω χρόνο για 9, τα λέω πιο βιαστικά, τα στριμώχνω.

Αν έχω 10 πράγματα και έχω χρόνο για 7, ζητώ «μείωση της ύλης»

Αν έχω 10 πράγματα και έχω χρόνο για 1, τί κάνω; )

Υπάρχει και η εποικοδομητική τοποθέτηση: η εξαποστάσεως εκπαίδευση δεν είναι μόνο ανάγκη, είναι και ευκαιρία. Ιδίως όταν συνδυάζεται με την κλασική και βασίζεται όχι στις ίδιες μεθόδους αλλά στις ίδιες παιδαγωγικές αρχές.

Αυτή, την εποικοδομητική, τοποθέτηση θα διερευνήσουμε στο επιμορφωτικό πρόγραμμα. Δεν σας ζητάμε να συμφωνήσετε και μάλιστα εκ των προτέρων. Σας προτείνουμε να κοιτάξετε αν αυτά που εισηγούμαστε έχουν κάποιες ιδέες, πρακτικές και εργαλεία που μπορεί να σας φανούν χρήσιμα, είτε βρεθούμε σε έκτακτη κατάσταση είτε όχι.

## Δραστηριότητα 5’: Τί πιστεύετε, τί περιμένετε

Σε αυτό το σημείο και πριν προχωρήσετε, σας παρακαλούμε να κρατήσετε μια σημείωση. Για τον εαυτό σας μόνο, αλλά γράψτε την, στον υπολογιστή, στο τετράδιο ή στο τηλέφωνο. Πέντε λεπτά:

*Εσείς τί πιστεύετε και πώς αισθάνεσθε; Περιμένετε ότι θα (ξανα)χρειαστεί να κάνετε εξαποστάσεως εκπαίδευση; Ότι θα είστε καλύτερα προετοιμασμένη; Φοβάστε ότι αυτή η κατάσταση θα μονιμοποιηθεί; Ελπίζετε ότι θα είναι μια ευκαιρία για καλές αλλαγές;*

## Ένα βήμα πίσω: para que 🡪 Διδακτική στρατηγική

Πώς θα αντιμετωπίσω την «παράδοση της ύλης» σε συνθήκες εξαιρετικά περιορισμένης επαφής με τους μαθητές μου; Πρέπει να βρούμε άλλες λύσεις, ενδεχομένως εντελώς διαφορετικές.

Ας ξεκινήσουμε με τις διδακτικές μας στρατηγικές.

Στα Ισπανικά έχουμε δύο λέξεις που αντιστοιχούν στο ‘γιατί’: το por que που αναζητά την αιτία και το para que που αναζητά το σκοπό.

Το να αναρωτηθώ για το σκοπό για τον οποίο κάνω κάτι, μπορεί να με οδηγήσει σε εντελώς καινούργιους τρόπους να πετύχω το ίδιο ή και καλύτερο αποτέλεσμα και να ξεπεράσω εμπόδια που ξαφνικά εμφανίστηκαν στη μέθοδο με την οποία μέχρι τώρα το πετύχαινα.

Όταν ήμουν μαθητής πριν μισό αιώνα και βάλε, μαθαίναμε απέξω τις δασυνόμενες λέξεις τις θυμάμαι ακόμη: «Άδης, άγιος, αγνός, αίμα, άρμα, αμαρτάνω…» Δυό δεκαετίες αργότερα καταργήθηκαν τα πνεύματα στην επίσημη νέα ελληνική. Πήγε χαμένος ο κόπος μου; Όχι αν συνειδητοποιήσω ότι ο ουσιαστικός μαθησιακός σκοπός δεν ήταν να βάζω σωστά τα πνεύματα –μια χαρά το κάνει αυτό το MS Word- αλλά να καλλιεργήσω τη δεξιότητα του αποστηθίζειν ασύνδετες λέξεις, αυτή τη δεξιότητα που χρειάστηκα όταν μάθαινα ανώμαλα ρήματα στα αγγλικά και τη χρειάζεται και όποιος μαθαίνει ιατρική ορολογία στα κινέζικα.

Ας αναρωτηθούμε λοιπόν

«Ποιες είναι οι διδακτικές στρατηγικές μου; Τί θέλω να πετύχω;»

«Από τί εξαρτάται η αποτελεσματικότητα της διδασκαλίας μου και πώς την αξιολογώ;»

## Νέες δυνατότητες επικοινωνίας

Από την καθημερινή μας ζωή ξέρουμε οι περισσότεροι τις νέες δυνατότητες επικοινωνίας που δίνουν οι ΤΠΕ. Viber, skype, WhatsApp, sms, chat, βιντεοκλήσεις, κοινωνικά (και ενίοτε αντι-κοινωνικά) δίκτυα διευκολύνουν (και ενίοτε αναστατώνουν) τις επικοινωνίες μας.

Αυτή η ηλεκτρονική επικοινωνία, ιστορικά εντελώς νέα, πότε τυπική, συνήθως άτυπη και συχνά κάτι ενδιάμεσο, θα είναι το κεντρικό νέο στοιχείο στην εξαποστάσεως (ή μεικτή) εκπαίδευση που θα κληθούμε να εντάξουμε στις διδακτικές μας μεθόδους.

## Δραστηριότητα 10’: Λόγος προφορικός, γραπτός και ψηφιακός

[Ερώτημα για συζήτηση 10’: ο ψηφιακός λόγος είναι γραπτός ή προφορικός; Το sms ονομάζεται στα ελληνικά «γραπτό μήνυμα» αλλά τα νέα τηλέφωνα επιτρέπουν και την αποστολή προφορικών μηνυμάτων -που όμως εξορισμού δεν είναι «έπεα πτερόεντα», αλλά scipta manent, αν αυτός ήταν ο βασικός διαχωρισμός μέχρι σήμερα μεταξύ προφορικού και γραπτού λόγου.]

Μέχρι πρόσφατα, η διάκριση μεταξύ προφορικού και γραπτού λόγου ήταν σαφής και ξεκάθαρη: Έπεα πτερόεντα vs. Scripta manent

Το ψηφιακά ηχογραφημένο μήνυμα στο τηλέφωνό σας είναι λόγος γραπτός ή προφορικός;

Το sms που σβήσατε ήταν λόγος γραπτός ή προφορικός;

Τα chat που ανταλλάσσουν τα παιδιά μας τί είναι;

Εντέλει ο ψηφιακός λόγος είναι γραπτός, προφορικός, κάτι ανάμεσα, κάτι που συνδυάζει, κάτι καινούργιο; Γράψτε για τον εαυτό σας και σχολιάστε στην ομάδα και στο φόρουμ.

## Το φάσμα από τη σύγχρονη στην ασύγχρονη εκπαίδευση

Για τα εκατομμύρια χρόνια από το ξεκίνημα του ανθρώπινου είδους μέχρι τη ζωγραφική και τη γραφή η επικοινωνία ήταν πάντοτε ‘σύγχρονη’: ακόμη και στην εξαποστάσεως επικοινωνία (φρυκτωρίες στην αρχαία Ελλάδα) το μήνυμα έφευγε και έφτανε πρακτικά αυτοστιγμεί. Ο γραπτός λόγος, λίγες χιλιάδες χρόνια, έδωσε την πρώτη δυνατότητα α-σύγχρονης επικοινωνίας: αποστολέας και αποδέκτης μπορούσαν να χωρίζονται από πολλά χιλιόμετρα και χρόνια.

Στην κλασική εκπαίδευση των τελευταίων δύο αιώνων χρησιμοποιούμε και τα δύο είδη επικοινωνίας: σύγχρονη στην τάξη του σχολείου (σύγχρονη και από κοντά) και ασύγχρονη κυρίως μέσω βιβλίων (ασύγχρονη και εξαποστάσεως συνήθως). Τις τελευταίες δύο δεκαετίες μπορούμε πλέον να συνδυάσουμε όλους τους τρόπους: σύγχρονη εξαποστάσεως, ασύγχρονη από κοντά, και με όλων των ειδών τα μέσα, λόγο προφορικό και γραπτό, ήχο, εικόνα και βίντεο.

Η φυσική ανθρώπινη επικοινωνία είναι σύγχρονη και κοντινή. Σε βλέπω αν δεν κρύβεσαι και σε ακούω, την ίδια στιγμή που μου μιλάς, όταν είσαι κοντά. Για εκατομμύρια χρόνια το σώμα, το μυαλό και η κοινωνία μας εξελίχθηκε για αυτό τον τρόπο επικοινωνίας. Αυτόν τον τρόπο αποκλειστικά είχαμε μέχρι που εφηύραμε τη γραφή. Αυτός ήταν για αιώνες ο μόνος και εξακολουθεί να είναι ο κύριος τρόπος επικοινωνίας στην εκπαίδευση.

Μόλις τα τελευταία 150 χρόνια μπήκαν στη ζωή μας τρόποι επικοινωνίας σύγχρονοι εξαποστάσεως: τηλέφωνο, ραδιόφωνο, τηλεόραση -τρόποι που άλλαξαν πολλά στην κοινωνία και ελάχιστα στην εκπαίδευση και μάλιστα τη βασική. Και μόλις τις τελευταίες δύο δεκαετίες μπήκαν στη ζωή μας και ολοκληρωμένοι τρόποι ψηφιακής επικοινωνίας που χτυπούν απαιτητικά -μερικοί θα λέγαν: ‘απειλητικά’- την πόρτα της εκπαίδευσης. Δεν ξέρω αν πρέπει να την ανοίξουμε, δεν ξέρω αν θα αναγκαστούμε να την ανοίξουμε, αλλά σίγουρα πρέπει να προετοιμαστούμε γιατί αν δεν το κάνουμε εμείς, οι εκπαιδευτικοί, με τις αρχές, τις ευαισθησίες και την εμπειρία μας, θα το κάνουν άλλοι, με άλλους στόχους και αποτέλεσμα.

## A la carte: Προφορικός κ γραπτός λόγος, σύγχρονη κ ασύγχρονη επικοινωνία, εκπαίδευση εξαποστάσεως κ από κοντά

Αναζητούμε τρόπους επικοινωνίας με τους μαθητές μας, μεταξύ μας, με τους γονείς των

μαθητών και με την εκπαιδευτική ιεραρχία που θα είναι το ίδιο αποτελεσματικοί ή και καλύτεροι.

Συνήθως, ιδίως τον τελευταίο χρόνο με την πανδημία, σκεφτόμαστε το σύγχρονη-ασύγχρονη εκπαίδευση ως δίπολο. Όμως είναι φάσμα -υπάρχουν και ένα σωρό ενδιάμεσοι τρόποι επικοινωνίας: τί είναι το chat όταν ο ένας έφηβος απαντά στον άλλον αμέσως και δεν ξεκολλούν από την οθόνη του τηλεφώνου τους; Τί είναι το sms όταν τα μηνύματα χωρίζουν 5”; Αν γίνουν 10”; 20”, 40”, 60”; Αυτή είναι η έννοια του φάσματος, ότι από τη μια άκρη στην άλλη, δεν υπάρχουν διακριτά στάδια αλλά συνεχή.

Και στην εκπαίδευση λοιπόν, την εξαποστάσεως σχολική εκπαίδευση, υπάρχουν τρόποι να γεμίσουμε το φάσμα από την σύγχρονη τηλεσυνάντηση στο ασύγχρονο ηλεκτρονικό ταχυδρομείο με ενδιάμεσες μεθόδους διδασκαλίας. Στο επιμορφωτικό αυτό μάθημα θα δούμε έναν τέτοιο, το forum συζητήσεων.

Στη διδασκαλία στη σχολική τάξη η δασκάλα έχει πλήρη έλεγχο του χρόνου και των ενεργειών -θεωρητικά τουλάχιστον, γιατί στην πράξη βέβαια πολλές φορές οι μαθητές έχουν το νου τους αλλού. Αυτός ο «πλήρης έλεγχος» του χρόνου δεν είναι πάντα θετικός για τη μάθηση. Το γεγονός ότι ο κάθε μαθητής θέλει το δικό του, διαφορετικό, χρόνο για να αντιληφθεί, να προσέξει, να ενδιαφερθεί, να καταλάβει, να αντιδράσει -μ’ άλλα λόγια να μάθει- σημαίνει ότι στην πράξη ο ενιαίος για όλους χρόνος συνεπάγεται για άλλους να βαριούνται και για άλλους να μην προλαβαίνουν, ενώ εμείς οι δάσκαλοι απευθυνόμαστε στον φανταστικό ‘μέσο’ μαθητή.

Στην ασύγχρονη εξαποστάσεως διδασκαλία ο έλεγχος που έχουμε στο χρόνο της μαθήτριας είναι πολύ-πολύ λιγότερος και διαφορετικός. Μπορεί να κοιτάξει αυτό που του στείλαμε αμέσως, μπορεί και την άλλη μέρα, μπορεί και καθόλου. Και εμείς, συχνά, δεν ξέρουμε, μέχρις ότου πάρουμε κάποια απάντηση. Η δική μας παρέμβαση, το αντίστοιχο του «πρόσεχε!» στην τάξη, είναι πιο σύνθετο. Και ενώ μπορεί να είναι μαθησιακά θετικό το να κάνει ο κάθε μαθητής την εργασία του στο χρόνο που του ταιριάζει, κάτι τέτοιο απαιτεί μεγαλύτερη πειθαρχία εκ μέρους του και υψηλότερες μεταγνωστικές δεξιότητες -να ξέρει πώς και πότε πρέπει να μελετήσει. Αυτό είναι μια σοβαρή δυσκολία, αλλά και μια σημαντική ευκαιρία να καλλιεργήσουμε τέτοιες δεξιότητες στους μαθητές μας, με άλλα λόγια είναι μια ‘πρόκληση’ για το δάσκαλο -με την ουσιαστική έννοια της λέξης.

## Το πρόβλημα

Πώς θα προχωρήσουμε τη μάθηση των μαθητών μας («νέα ύλη»)

* με εξαποστάσεως μεθόδους όπου
  + δεν έχουμε τον έλεγχο που έχουμε(;) στην κλασική τάξη του σχολείου,
  + δεν έχουμε το χρόνο που έχουμε(;) στην κλασική τάξη του σχολείου,
  + οι μαθητές μας είναι ‘αλλού’,
  + και η στοιχειώδης ‘ισότητα’ του σχολείου ανατρέπεται;

## Δραστηριότητα: αναζητούνται καινοτόμες απαντήσεις στο πρόβλημα

Πώς θα προχωρήσουμε τη μάθηση των μαθητών μας («νέα ύλη»)

με εξαποστάσεως μεθόδους; Όπου:

* + δεν έχουμε τον έλεγχο που έχουμε(;) στην κλασική τάξη του σχολείου,
  + δεν έχουμε το χρόνο που έχουμε(;) στην κλασική τάξη του σχολείου,
  + οι μαθητές μας είναι σωματικά αλλού
  + και η στοιχειώδης ‘ισότητα’ του σχολείου ανατρέπεται

**Απαράδεκτες απαντήσεις:**

* Δεν θα προχωρήσουμε τη μάθηση των μαθητών μας
* Ας μας πει το Υπουργείο -κι εμείς θα το εφαρμόσουμε γκρινιάζοντας

**Φτωχή απάντηση:**

* Θα προσομοιώσουμε την παλιά μας διδακτική στρατηγική