**Προτεινόμενη Μεθοδολογία Επιμόρφωσης Εκπαιδευτικών**

**σε Εξ Αποστάσεως Εκπαίδευση**

## **Προτεινόμενο περιεχόμενο επιμόρφωσης: «Ενότητα 4: Διατροφή» (Γλώσσα Στ’)**

Η Ενότητα 4 προσφέρεται για δημιουργικές και ομαδικές εργασίες, αλλά και διαθεματική προσέγγιση σε δια ζώσης διδασκαλία. Επιπρόσθετα, αποτελεί κατάλληλη ενότητα ως προς το περιεχόμενό της, για σκοπούς αξιοποίησης σε εξ αποστάσεως εκπαίδευση, καθώς είναι εύκολο, τόσο οι εκπαιδευτικοί όσο και οι μαθητές, να εντοπίσουν χρήσιμο υλικό (συνταγές μαγειρικής, διαφημίσεις κ.α.).

Στην Ενότητα 4, μπορούμε να ασχοληθούμε με δύο ξεχωριστά αντικείμενα:

* Συνταγές μαγειρικής (και την αντίστοιχη γραμματική)
* Διαφήμιση (και τη γραμματική της)

Τα διδακτικά εγχειρίδια μπορούμε να τα βρούμε σε μορφή pdf στη διεύθυνση <http://ebooks.edu.gr/ebooks/v2/classcoursespdf.jsp?classcode=K06>

**Συνταγές Μαγειρικής:**

Οι κύριοι στόχοι της Ενότητας 4, αφορούν τη μελέτη πολλών ειδών κειμένου (ποίημα, συνταγή μαγειρικής, περιγραφικού/ιστορικού κειμένου, άρθρου και – αργότερα- κειμένου διαφήμισης). Οι μαθητές αναμένεται να μελετήσουν τα διάφορα είδη κειμένου και να κατανοήσουν τα κύρια στοιχεία τους, ενώ στην περίπτωση των συνταγών μαγειρικής, γνωρίζουν τις εγκλίσεις των ρημάτων (Οριστική, Προστακτική).

## **Μέρα 1η: Εισαγωγή στις Εγκλίσεις (Οριστική και Υποτακτική) – Ασύγχρονη Εργασία**

**Σημείωση**: Την προηγούμενη μέρα, έχει προηγηθεί ανάθεση εργασιών των μαθητών, ώστε να εργαστούν τις επόμενες μέρες.

Το βιβλίο ξεκινά με το κείμενο «Η πολύ λαίμαργη φάλαινα…» του Τριβιζά. Μπορούμε να το χρησιμοποιήσουμε ως αφόρμηση για μελέτη από τους μαθητές με δραστηριότητα σχολιασμού του, είτε στο τετράδιο (και να μας στείλουν φωτογραφία της δραστηριότητας) ή με μορφή απάντησης στο φόρουμ. Πέρα από το κείμενο του βιβλίου, μπορούμε να τους ζητήσουμε (εναλλακτικά) να δουν το βίντεο από το YouTube (υπάρχουν αρκετές εκδόσεις του – π.χ. <https://bit.ly/2PjbK0G>).

Για τον σχολιασμό, μπορούμε να απευθύνουμε είτε ερωτήματα πάνω στο ποίημα του Τριβιζά, είτε να ασχοληθούμε καθαρά με το περιβαλλοντικό μήνυμα που θέλει να μας δώσει. Αν επιθυμούμε, μπορούμε να ζητήσουμε από τα παιδιά να σχολιάσουν τις απόψεις των συμμαθητών τους (εργασία στο φόρουμ).

## **Μέρα 2η: Συνταγές Μαγειρικής – Ασύγχρονη Εργασία**

Ως αφόρμηση, αλλά και ασύγχρονη εργασία, μπορούμε να ζητήσουμε από τα παιδιά να γράψουν σε ένα φόρουμ το αγαπημένο τους φαγητό και να βρουν φωτογραφίες να επικολλήσουν. Σε περίπτωση που δεν επιθυμούν εργασία στο φόρουμ, μπορούμε να ζητήσουμε από τα παιδιά να περιγράψουν το αγαπημένο τους φαγητό στο τετράδιο και να κολλήσουν φωτογραφίες ή να το σχεδιάσουν. Εναλλακτικά, ή και πρόσθετα, μπορούμε να τους ζητήσουμε να βρουν και σχετικό βίντεο από το YouTube με το αγαπημένο τους φαγητό και να αναρτήσουν το σύνδεσμο στο φόρουμ.

Ως κύρια δραστηριότητα, ζητάμε από τα παιδιά να διαβάσουν τη συνταγή μαγειρικής της σελίδας 48 του βιβλίου. Είναι σημαντικό να γίνει εντοπισμός των ρημάτων, του χρόνου στον οποίο είναι γραμμένα, ο αριθμός (ενικός ή πληθυντικός) και ο χρόνος. Τα στοιχεία αυτά μπορούν να τα γράψουν είτε στο τετράδιο, και να στείλουν φωτογραφία της σελίδας, είτε ως εργασία σε φόρουμ.

Εικόνα που περιέχει στιγμιότυπο οθόνης

Περιγραφή που δημιουργήθηκε αυτόματα

**Εικόνα 1: Συνταγές μαγειρικής (Γλώσσα Στ’, Ενότητα 4)**

## **Μέρα 3η: Τηλεσυνάντηση (Σύγχρονη Διδασκαλία)**

Στην τηλεσυνάντηση δίνουμε το χρόνο στα παιδιά να μας παρουσιάσουν τα αγαπημένα τους φαγητά και να μας εξηγήσουν γιατί τα προτιμούν. Η ανάπτυξη επιχειρημάτων δεν είναι μεν στους στόχους της Ενότητας 4, όμως αποτελεί καλό κίνητρο για συζήτηση. Μπορούμε εδώ να συζητήσουμε και την Εργασία 1 που είχαν την προηγούμενη μέρα.

Ακολούθως, μπορούμε να συνεχίσουμε με την εργασία 2 της σελίδας 49 (να δώσουν στο διπλανό τους ή σε άλλο παιδί οδηγίες πώς να εκτελέσει τη συνταγή. Θα πρέπει να κρατήσουν τον ίδιο χρόνο και αριθμό. Θέτουμε το ερώτημα «σε ποιο πρόσωπο θα πρέπει να γράψουμε τα ρήματα;». Δίνουμε χρόνο στα παιδιά ώστε να γράψουν την οδηγία. Tα παιδιά διαβάζουν ενδεικτικά 2-3 συνταγές (οδηγίες) που έγραψαν.

Κλείνουμε την τηλεσυνάντηση με το να εξηγήσουμε την **οριστική έγκλιση**. Δίνουμε τις εργασίες που πρέπει να κάνουν τα παιδιά (ασύγχρονα) πριν την επόμενη τηλεσυνάντηση.

## **Μέρα 4η: Εγκλίσεις: εμπέδωση και ασκήσεις αξιολόγησης – Ασύγχρονη Εργασία**

Τα παιδιά παρακολουθούν σχετικό βίντεο για τις εγκλίσεις:

<https://www.youtube.com/watch?v=MLtcB5Nabuw>

Στη συνέχεια, ζητάμε από τα παιδιά να δουν ένα βίντεο για συνταγή μαγειρικής (μακαρόνια με κιμά):

<https://www.youtube.com/watch?v=t6JQ_HEMK_c&t=156s>

Δίνουμε απλή δραστηριότητα (είτε στο τετράδιο είτε σε φόρουμ, ανάλογα με τις δεξιότητες/γνώσεις των μαθητών και εκπαιδευτικών).

1. Ποιες εγκλίσεις αναφέρει το πρώτο βίντεο που έχετε δει;
2. Η συνταγή του βίντεο, σε ποια έγκλιση είναι;

## **Μέρα 5η: Εγκλίσεις: εμπέδωση και ασκήσεις αξιολόγησης – Ασύγχρονη Εργασία**

Τα παιδιά εργάζονται με την άσκηση 3 και 4 του βιβλίου (σελίδα 49). Θα πρέπει τα παιδιά να εντοπίσουν τις εγκλίσεις (Οριστική, Προστακτική έγκλιση). Τα παιδιά, στη συνέχεια, θα πρέπει να δουλέψουν με την άσκηση 3 του Τετραδίου Εργασιών (σ.33).

**Επιπρόσθετα, δίνουμε εργασία σε φόρουμ**: δίνουμε υλικά για δημιουργία ενός προγεύματος. Ζητάμε από το κάθε παιδί να «χρησιμοποιήσει» τα υλικά αυτά και να γράψει τις οδηγίες που θα δώσει στους συμμαθητές του για το δικό του πρόγευμα. Ζητάμε από τα παιδιά να σχολιάσουν τουλάχιστον δύο άλλους συμμαθητές τους, ως προς το τι θα άλλαζαν στο πρόγευμα που ετοίμασε το κάθε παιδί (π.χ. «θα αφαιρούσα την ντομάτα επειδή δε μου αρέσει»).

Εικόνα που περιέχει στιγμιότυπο οθόνης, οθόνη, υπολογιστής, φορητός υπολογιστής

Περιγραφή που δημιουργήθηκε αυτόματα

**Εικόνα 2: παράδειγμα εργασίας στο φόρουμ**