Φόρουμ συζητήσεων και Αντεστραμμένη τάξη

Από την ανάγκη στην ευκαιρία:

εποικοδομητική εξαποστάσεως σχολική εκπαίδευση

Αξιοποιώντας τις ΤΠΕ για σύγχρονη και ασύγχρονη εκπαίδευση στο Δημοτικό


Θανάσης Χατζηλάκος

Αλέξανδρος Κοφτερός – Φωτεινή Αγγελακοπούλου

Ανοικτό Πανεπιστήμιο Κύπρου

για το Παιδαγωγικό Ινστιτούτο Κύπρου

Τ1 - Πρόλογος

[Βιντεοδιάλεξη](https://video.ouc.ac.cy/Panopto/Pages/Viewer.aspx?id=56d0d943-1803-4519-aa40-ac240091515f) 

## Τίτλος

Καλή σας μέρα. Είμαι ο Θανάσης Χατζηλάκος, καθηγητής εκπαιδευτικής τεχνολογίας στο Ανοικτό Πανεπιστήμιο Κύπρο. Μαζί με τον Αλέξανδρο Κοφτερό, δάσκαλο στο Δημοτικό Αποστόλου Λουκά Λευκωσίας στην Κύπρο και τη Φωτεινή Αγγελακοπούλου, δασκάλα και Διευθύντρια στο Δημοτικό Σχολείο Ανθηδόνας, Εύβοια, στην Ελλάδα, ετοιμάσαμε…

## Τί είναι αυτό το πρόγραμμα

…αυτό το τρίωρο πρόγραμμα συλλογικής αυτομόρφωσης που μου ζήτησε το Παιδαγωγικό Ινστιτούτο Κύπρου, για τη μέρα του εκπαιδευτικού, 3 Σεπτεμβρίου 2020, στα Δημοτικά Σχολεία της Κύπρου. Όλο το υλικό του διατίθεται με άδεια Creative Commons Share Alike.

## Συγγραφείς

Παρόλο που εδώ και είκοσι χρόνια διδάσκω εξαποστάσεως, αισθάνομαι άβολα καταγράφοντας αυτό το βίντεο. Είναι πάντα περίεργο να μιλά κανείς σε οθόνη, να μη βλέπει τους ακροατές του, να μην ξέρει καν αν υπάρχουν, πότε και σε ποιο περιβάλλον τον ακούν και τον βλέπουν, αν ενδιαφέρονται για αυτά που έχει να πει ή αν τον βρίσκουν βαρετό, αν έχουν αντιρρήσεις, ερωτήσεις, σχόλια. Βέβαια, η κατάσταση αυτή δε διαφέρει πολύ από το συγγραφέα ενός βιβλίου που παραδίδει το έργο του για να επικοινωνήσει ουσιαστικά με αγνώστους σε άγνωστο τόπο και χρόνο.

## Δεν ξέρουμε, αλλά υποθέτουμε ότι είστε…

Το αίτημα της διευθύντριας του Παιδαγωγικού Ινστιτούτου και της προϊσταμένης του Τομέα Επιμόρφωσης είχε την πρόκληση της ελευθερίας. Δεν όρισαν θέμα, μέσο ή διάρκεια, παρά μόνο το ευρύτερο πλαίσιο: εξαποστάσεως σχολική εκπαίδευση και μέρα του εκπαιδευτικού. Ευχαριστούμε, Αθηνά, ευχαριστούμε, Παυλίνα, ελπίζουμε να ανταποκριθήκαμε. Το ακόμη ευρύτερο πλαίσιο, αυτό της πανδημίας του COVID19, το ξέραμε. Έτσι λοιπόν υποθέτουμε ότι απευθυνόμαστε σε εκπαιδευτικούς, κυρίως δασκάλους της Δημοτικής στην Κύπρο, συγκεντρωμένους σε μια αίθουσα για ένα πρωινό στην αρχή μιας σχολικής χρονιάς που ξεκινά με τη μεγαλύτερη αβεβαιότητα που είχαμε ποτέ στα σχολεία μας. Υποθέτουμε ότι έχετε η καθεμιά σας προσωπικό υπολογιστή, σύνδεση με το διαδίκτυο, προσωπικούς λογαριασμούς σε φόρουμ, ότι υπάρχει πίνακας και προβολέας, ότι είστε καθισμένοι σε ομάδες των τριών, ενδεχομένως φορώντας μάσκες, και ότι έχετε ορίσει έναν συντονιστή αυτού του τρίωρου και έναν ‘rapporteur’.

## Δομή του προγράμματος

Οργανώσαμε το πρόγραμμα σε 9 ενότητες, τμήματα διάρκειας από 10’ έως μισή ώρα. Τώρα βρισκόμαστε στο πρώτο και υποθέτουμε ότι η ώρα είναι 8. (Αν έχει περάσει, στις χρονικές σημάνσεις που θα βλέπετε στη συνέχεια, μπορείτε να προσθέτετε ανάλογα.)

## Οργάνωση του τρίωρου προγράμματος συλλογικής αυτομόρφωσης

Κάθε τμήμα έχει μια βιντεοσκοπημένη παρουσίαση διάρκειας 5-10’ και δραστηριότητες για σας, που βασίζονται σε μια ερώτηση, όχι βέβαια γνώσης, αλλά ερώτηση-πρόκληση για εστιασμένα σχόλια.

## Τα εννέα τμήματα του προγράμματος

|  |  |  |  |  |
| --- | --- | --- | --- | --- |
| Έναρξη |  | Τμήμα | Βίντεο | Δραστη-ριότητα |
| 8:00 (10’) | Τ1 | Πρόλογος | 5’ | 5’ |
| 8:10 (15’) | Τ2 | Οδηγίες Χρήσης - Προετοιμασία | 5’ | 10’ |
| 8:25 (30’) | Τ3 | Εισαγωγή στο πρόβλημα | 10’ | 20’ |
| 8:55 (30’) | Τ4 | Κύκλος μαθήματος – Αντεστραμμένη Τάξη | 10’ | 20’ |
| 9:25 (30’) | Τ5 | Παράδειγμα κύκλου - Φόρουμ | 5’ | 25’ |
| 9:55 (25’) | Τ6 | Παιδαγωγικά ζητήματα | 10’ | 15’ |
| 10:20 (20’) | Τ7 | Εβδομαδιαίο ωρολόγιο πρόγραμμα | 5’ | 15’ |
| 10:40 (20’) | Τ8 | Η δουλειά μαθητή και δασκάλου | 5’ | 15’ |
| 10:50 (10’) | Τ9 | Αναστοχασμός κ Κλείσιμο | 5’ | 5’ |

Χρονοπρογραμματισμός Τμημάτων

## Δραστηριότητες (5’ - 20’): Ανταποκριθείτε σε πρόκληση για σχόλια

Ιδανικά, στα 5 έως 20 λεπτά διάρκειας της δραστηριότητας περιμένουμε τα εξής:

* Ατομικά να δείτε το υλικό που συνοδεύει το τμήμα του προγράμματος (συνήθως ένας πίνακας ή κάποια σελίδα από το σχολικό βιβλίο) και να γράψετε ένα σχόλιο με αφορμή την ερώτηση. Το γράφετε για τον εαυτό σας, σε τετράδιο, σε τηλέφωνο ή στον υπολογιστή (καλύτερα αυτό).
* Στην ομάδα των τριών ανταλλάσσετε τα σχόλιά σας. Προφανώς η προφορική εκφορά των σκέψεών σας στην ομάδα μπορεί να διαφέρει (σε ένταση, διατύπωση, βεβαιότητα ή άλλο) από τη γραπτή προσωπική διατύπωση που κάνατε προηγουμένως.
* Μετά την ανταλλαγή απόψεων γράφετε στο φόρουμ που σας έχει προετοιμάσει ο συντονιστής της επιμόρφωσης την άποψή σας. Και αυτή μπορεί να διαφέρει από τις δύο προηγούμενες, μια και είναι ΄δημόσια’ σε ευρύτερο κύκλο.
* Τέλος διατυπώνετε και κάποιες προφορικές σκέψεις στην ολομέλεια (‘συζήτηση’).

Δεν είναι εύκολο να γίνουν όλα αυτά στο διαθέσιμο χρόνο. Αλλά τηρείστε τουλάχιστον δύο πράγματα:

* καταγράψτε την προσωπική σας παρατήρηση, αντίρρηση, σχόλιο, ερώτηση, σκέψη, ευχή, βρισιά, την όποια ανταπόκρισή σας τέλος πάντων στην ερώτηση-πρόκληση.
* Και, τηρείστε το χρόνο, μην παρασυρθείτε από τη συζήτηση, τις δυσκολίες του forum.

Αν δεν έχετε φόρουμ ή αν δεν είναι στημένο σωστά, αν δεν έχετε υπολογιστή, δίκτυο ή προβολέα, αν έχετε λιγότερο χρόνο ή δεν μπορέσατε να οργανωθείτε σε ομάδες, θυμηθείτε πως είστε δάσκαλοι και κάντε αυτό που κάνουμε πάντοτε: αξιοποιούμε τα όσα μέσα έχουμε, στις όποιες συνθήκες βρεθούμε για το καλό της εκπαίδευσης, των μαθητών μας και της δικής μας.

## Το υλικό που έχετε

Στα χέρια σας, στον υπολογιστή σας και στο Διαδίκτυο, έχετε μια σειρά από 9 σύντομες (5 έως 10 λεπτά) βιντεοπαρουσιάσεις, τηλεδιαλέξεις, συνολικής διάρκειας 60’. Κάθε βίντεο, που βρίσκεται στον video server του Ανοικτού Πανεπιστημίου, και στο κανάλι YouTube του Τομέα Εκπαιδευτικής Τεχνολογίας του Παιδαγωγικού Ινστιτούτου, συνοδεύεται από ένα αρχείο PowerPoint με τις διαφάνειες και σημειώσεις που αντιστοιχούν στον προφορικό λόγο του βίντεο, και από ένα αρχείο κειμένου που περιλαμβάνει διαφάνειες και σημειώσεις και τις δραστηριότητες. Χωρίς να είναι copy-paste ίδια, ουσιαστικά πρόκειται για τρεις μορφές του ίδιου πράγματος: βίντεο, διαφάνειες, κείμενο. Θα σας διευκολύνει αν έχετε τυπωμένα από τα πριν τα κείμενα και φορτωμένα στον υπολογιστή σας τα PowerPoint διότι θα μπορείτε να κοιτάξετε αυτό που η καθεμία σας θέλει, όποτε θέλει και όχι στο χρόνο του βίντεο που θα προβάλλεται για όλους συγχρόνως.

## Και μια χάρη: γράψτε μας τη γνώμη σας

Και μια χάρη: αφού κάνετε τον αναστοχασμό σας και σκεφτείτε τί μάθατε και αναρωτηθείτε αν ξέρατε από πριν το περιεχόμενο αυτού του 3ωρου θα το επιλέγατε, γράψτε μας τη γνώμη σας. Δουλέψαμε αρκετά τους προηγούμενους μήνες για να ετοιμάσουμε το πρόγραμμα αυτό. Πείτε μας τί δεν κάναμε καλά, δώστε μας οδηγίες για βελτίωσή του, στείλτε μας αν θέλετε και κάποια από τα σχόλιά σας στις ερωτήσεις-προκλήσεις, τί θα θέλατε διαφορετικό, επιπλέον, λιγότερο, και, αν έχετε και κάποια καλή κουβέντα, ειλικρινή όμως, γράψτε την κι αυτή:

Θανάσης Χατζηλάκος Thanasis.Hadzilacos@ouc.ac.cy

Αλέξανδρος Κοφτερός [alexandros.kofteros@mathisis.org](mailto:alexandros.kofteros@mathisis.org)

Φωτεινή Αγγελακοπούλου [faggel71@gmail.com](mailto:faggel71@gmail.com)